**Studenac osigurao 300 milijuna eura za refinanciranje i daljnji rast**

*Financiranje je organizirala poljska banka Pekao (Bank Pekao S.A.) uz podršku domaćih i međunarodnih financijskih institucija, a odražava visoku razinu njihovog povjerenja u dugoročnu strategiju Studenca*

**Omiš/Zagreb, 1. srpnja, 2025.** - Studenac, jedan od najbrže rastućih maloprodajnih lanaca u srednjoj i istočnoj Europi te vodeći maloprodajni lanac u Hrvatskoj po broju trgovina, osigurao je novi financijski paket u iznosu od 300 milijuna eura. Radi se o važnom koraku u provedbi strategije daljnjeg rasta kompanije.

U financiranju sudjeluju renomirane institucije koje su na ovaj način iskazale povjerenje u otpornost i održivost poslovnog modela Studenca. Transakciju je predvodila poljska banka Pekao (Bank Pekao S.A.) kojoj su se, uz financijske institucije koje su i ranije podržavale rast Studenca, pridružile OTP Banka d.d., Zagrebačka banka d.d., Powszechny Zakład Ubezpieczeń iz Poljske te mađarska OTP Bank Plc.

„Ova transakcija snažna je potvrda strateškog smjera i potencijala rasta Studenca”, izjavio je **Michał Halwa**, član Uprave za financije Studenca. „Uz to što odražava povjerenje koje domaće i međunarodne institucije imaju u poslovanje Studenca i naše buduće planove, dodatno nas osnažuje za nova ulaganja u razvoj poslovanja, kako kroz organski rast, tako i kroz nove akvizicije”.

Novi financijski paket će se koristiti za refinanciranje postojećih dugoročnih obveza po povoljnijim uvjetima te za daljnje širenje poslovanja, kroz otvaranje novih trgovina i nova preuzimanja. Na ovaj je način Studenac osigurao dodatna sredstva za ostvarenje strateških ciljeva i daljnje jačanje položaja u regiji.

Tijekom procesa, Studenac su savjetovali odvjetnički uredi Wolf Theiss i Arendt, dok su financijske institucije imale pravnu podršku tvrtki Clifford Chance i DTB.

Studenac je 2024. godinu zaključio izvrsnim poslovnim rezultatima koji potvrđuju snagu koncepta praktične trgovine u susjedstvu, kategorije u kojoj kompanija zauzima vodeću poziciju na domaćem tržištu. Ukupni prihodi Studenac Grupe povećani su za 22 posto i iznosili su 816,5 milijuna eura, dok je prodaja na usporedivim lokacijama (*like-for-like*) porasla za 11 posto. Prilagođena EBITDA dosegnula je 78 milijuna eura, odnosno porasla za 18 posto u odnosu na 2023. godinu.

Godinu je obilježio i ulazak na međunarodno tržište preuzimanjem slovenskog maloprodajnog lanca Kea.

U 2024. godini Studenac je otvorio 140 novih trgovina te u svoju mrežu uključio dodatnih 68 lokacija, dosegnuvši ukupno 1.443 prodajna mjesta u Hrvatskoj i Sloveniji.

**O Studencu**

Studenac je hrvatski maloprodajni trgovački lanac utemeljen 1991. godine u Omišu. Nakon 2018., kada je započela sveobuhvatna transformacija poslovanja tvrtke obilježena brojnim akvizicijama i njezinim organskim rastom diljem zemlje, Studenac je postao najveći maloprodajni lanac u Hrvatskoj po broju trgovina. Godine 2024. Studenac je započeo širenje svoje mreže van granica Hrvatske te iskoračio na tržište susjedne Slovenije.

Studenac se ponosi praktičnim i dostupnim trgovinama koje zadovoljavaju svakodnevne potrebe kupaca, odražavajući svoju usmjerenost na kupca kroz prepoznatljivu ponudu i jedinstveni koncept „I sitno i bitno“.

Od 2018. godine do danas tvrtka je više nego utrostručila broj trgovina u svojoj mreži. Na kraju 2024. godine Studenac je upravljao s više od 1400 trgovina i zapošljavao više od 7000 zaposlenika. Time je učvrstio svoju prisutnost u lokalnim zajednicama, od užurbanih gradskih središta poput Zagreba i Splita do ruralnih regija s nižom gustoćom naseljenosti i otoka diljem Jadrana koji se mogu pohvaliti snažno razvijenom turističkom industrijom.

Studenac je jedan od najbrže rastućih maloprodajnih trgovaca prehrambenim proizvodima u srednjoistočnoj Europi. Prihodi tvrtke porasli su s 309,5 milijuna eura ostvarenih 2021. godine na 816,5 milijuna eura zabilježenih 2024., što predstavlja složenu godišnju stopu rasta (CAGR) od 38 posto.

Od 2018. godine Studenac je u vlasništvu fonda kojim upravlja tvrtka Enterprise Investors. Riječ je o jednom od najvećih društava za ulaganje privatnog kapitala u srednjoistočnoj Europi kojeg odlikuje jedinstveno iskustvo i niz uspješnih ulaganja u maloprodajnom sektoru.

**Kontakti**

**ABECEDA Komunikacije (Hrvatska)**

Marina Bolanča Radunović | +385 91 7912 570

E-adresa: [marina@abeceda-komunikacije.hr](mailto:marina@abeceda-komunikacije.hr)

**Studenac**

Tatjana Spajić, direktorica Službe korporativnih komunikacija

+385 91 489 0462 **|** tatjana.spajic@studenac.hr

Adam Kucza, direktor Odjela za odnose s investitorima

+385 91 489 0485 | [adam.kucza@studenac.hr](mailto:adam.kucza@studenac.hr)